runetrust/blame-folketinget-dk huggingface dataset:
Tina Nedergaard (V), 2009-04-17:
Jeg kom også under talen nærmest i tvivl om, hvor Socialdemokraterne står og stod.
Det vækker jo en vis bekymring, for jeg havde egentlig forstået det sådan, at Socialdemokraterne var enige i, at det er lidt komplekst at udvide dækningen yderligere.
Ministeren har sådan set ikke nogen religion om, at der er noget, der ikke må være med, men det har vist sig at være stærkt kompliceret.
Vil hr. Benny Engelbrecht ikke godt bekræfte, at det har været tilfældet, at der har været meget åbenhed fra regeringens side i forhold til at få det her løst, og også samtidig bekræfte, at Socialdemokraterne ikke er undervejs med et ændringsforslag, som skulle komme alle de her kritikpunkter i møde?
For den mulighed foreligger jo altid for et parti.
Benny Engelbrecht (S), 2009-04-17:
Det, vi jo som sagt har bekræftet, også i dag, er, at vi ønsker, at der kommer en hurtigt arbejdende arbejdsgruppe, og at vi ikke ønsker, at det her er noget, der kommer til at trække ud flere år ud i fremtiden.
Jeg mener faktisk, at fru Tina Nedergaard selv anslog, at tidshorisonten skulle være 2 år.
Vi ønsker altså, at det her kommer til at gå hurtigere end det.
Jeg anerkender bestemt, at det er kompliceret stof - meget kompliceret og det er også fremgået af de møderækker, vi har haft ovre hos ministeren.
Ingen tvivl om det.
Det fremgår selvfølgelig også af de meget forskelligartede høringssvar, der er kommet.
Vi må jo også erkende, at de høringssvar, der er kommet, har en stor kompleksitet, så naturligvis kan vi ikke, inden den her samling slutter - og det er jo trods alt lige om lidt - nå at få det med.
Det anerkender jeg, det er helt i orden,
men jeg mener også, at vi kan rykke hurtigere end 2 år i forhold til at få det gjort bedre.
Jeg synes, det er en lykkelig situation, at vi kommer til at stå sådan, at forbrugerne også vil kunne sikres, hvis flyselskaber går konkurs.
Man kunne have ønsket, at vi ikke stod i den situation, at vi skulle behandle dette i dag, i 2009, men at vi rent faktisk havde behandlet det her, da regeringen selv havde sat det på dagsordenen, altså sådan at det var vedtaget i 2005 med virkning fra den 1. januar 2006, sådan at de mange tusind kunder, der har mistet penge på Sterlings krak, ikke havde stået i den ulykkelige situation.
Tina Nedergaard (V), 2009-04-17:
Nu lægges der jo op til, at der kommer en evaluering om 2 år, så det vil ikke være unaturligt at følge op på tingene om 2 år, når vi vedtager det ved lov.
Jeg vil bare gerne også have bekræftet, at regeringen i den her sag faktisk har været utrolig imødekommende i forhold til at få løst den udfordring, der ligger, hvis man som kunde lider et tab, hvis et selskab går konkurs.
Den bekræftelse efterspørger jeg endnu en gang.
Colette L. Brix (DF), 2009-04-17:
Lovforslaget om en udvidelse af Rejsegarantifondens dækning er faldet heldigt på plads.
Vi har fundet en fornuftig løsning, der sikrer, at forbrugerne ved, hvornår der tegnes en forsikring, der dækker f.eks. et flyselskabs konkurs.
Danskernes rejsemønstre bliver jo mere og mere internationalt og individuelt præget.
En dækkende løsning skal derfor findes i EU, selv om vi sjældent peger på EU.
Nu sikrer vi fra dansk side, at udbydere, der er registrerede og etablerede i Danmark, i forbindelse med flyrejser og billeje i udlandet bliver omfattet af rejsegarantiordningen.
Og pakkerejser udvides med lovforslaget til også at omfatte krydstogter.
Samtidig bliver klagemulighederne samlet ét sted.
Vi ser gerne, at udvidelsen af Rejsegarantifondens dækning løbende følges, og at der foretages en systematisk opfølgning f.eks. på, hvordan man sikrer, at erhvervsrejser ikke indgår i forsikringsdækningen.
Der bør også ses på, hvor mange flyrejser og rejser i det hele taget der bestilles på internetsider, hvor der ikke er sket en dansk registrering eller etablering af fast forretningssted i Danmark.
Det er nemlig ikke lykkedes at få et helt nøjagtigt overblik over, hvor mange f.eks. flyrejser, der bestilles på ikkedanske internetsider, som af logiske årsager ikke kan omfattes af en dansk lovgivning.
Samtidig skal det også sikres, at der er balance i Rejsegarantifondens økonomi, så de nuværende rejseudbydere ikke belastes unødigt.
Når fondens kapital er kommet op på 200 mio. kr., vil det jo ikke være nødvendigt med yderligere indskud, medmindre der sker store dræn som følge af konkurser og betalingsstandsninger.
I udvalgsbehandlingen vil jeg derfor meget gerne have uddybet fondens økonomiske opbygning, herunder en nærmere beskrivelse og forklaring af sammenhængen mellem rejseudbydernes garantistillelse for 25 pct. af deres omsætning på flytransport og billeje og så bidraget på de 20 kr. pr. bestilling.
Hvad dækker de forskellige dele, og hvordan deles udgifterne i forbindelse med en konkurs?
Det gælder dels den svære adskillelse mellem, hvad der er turistmæssige aktiviteter og almindelige aktiviteter - f.eks. på transportområdet - dels den økonomiske belastning af f.eks. små sommerhuspensionater.
Samtidig er danskernes rejsemønstre i opbrud, og flere og flere danskere sammenstrikker jo selv deres ferie med udelukkende udenlandske turistydelser.
Med disse kommentarer skal jeg meddele, at Dansk Folkeparti støtter lovforslaget.
Vivi Kier (KF), 2009-04-17:
Vi kan jo altid alle sammen arbejde for at gøre alting mere gennemskueligt; det har vi ikke noget ønske om, at det ikke skal være.
Jeg har sådan et lille kort, ganske klart spørgsmål: Er hr. Benny Engelbrecht vidende om, at det allerede i dag er muligt, at man som helt almindelig borger kan tegne en privat forsikring, hvor man er dækket?
Tina Nedergaard (V), 2009-04-17:
Tak for det.
Regeringen lægger med dette lovforslag, vi nu skal behandle, op til, at Rejsegarantifondens dækningsområde udvides med flyrejser og billeje.
I dag omfatter Rejsegarantifonden alene pakkerejser.
Med lovforslaget bliver det obligatorisk for de danske udbydere af flytransport og billeje i udlandet at tilbyde kunderne dækning af Rejsegarantifonden.
Samtidig medfører forslaget, at udbyderne skal stille garanti i fonden og betale et administrationsbidrag til driften af denne.
For udbyderne bliver ordningen således obligatorisk, mens kunderne selv kan vælge, om de ønsker at benytte dækningen eller ej.
I Venstre synes vi, at regeringen har fundet en rigtig fin balance.
Med forslaget sikrer vi, at kunderne har en ret til at blive sikret mod tab, hvis udbyderen går konkurs, men kunden pålægges ikke en obligatorisk merpris for rejsen.
Vi kan i Danmark ikke pålægge udenlandske virksomheder denne ordning, hvorfor det kun er de danske, som er omfattet.
Derfor er det positivt, at lovforslaget lægger op til, at der iværksættes en informationskampagne over for forbrugerne.
Dog er det helt centrale, at udbyderne i deres direkte kontakt med kunderne gør opmærksom på tilbuddet, som f.eks. charterbureauerne gør det med afbestillings- og øvrige rejseforsikringer.
Vi mener, at forslaget har en god balance og rammer rigtigt.
Vi vil dog være opmærksomme på, om der er behov for ændringer, når ordningen evalueres om 2 år.
Venstre støtter forslaget.
Birthe Rønn Hornbech (V), 2009-04-17:
Hr. Morten Østergaard kan tydeligt se i forslaget, at der er gjort klart rede for proportionalitetsprincippet; det kender vi udmærket, det er en konkret vurdering hver gang.
Men jeg vil ønske hr. Morten Østergaard en god weekend.
Hvis det her ikke har noget med Metockdommen at gøre, hvorfor så bruge så meget tid på det?
Det var jo det, jeg drillede hr. Morten Østergaard med.
Benny Engelbrecht (S), 2009-04-17:
Tak, hr. formand.
Jeg går ud fra, at fru Tina Nedergaard ligesom os andre også meget nøje har studeret den kritik, der har været i dagspressen af det fremsatte forslag, og jeg vil gerne vide, om fru Tina Nedergaard har det ligesom vi Socialdemokrater har det, nemlig at det her er et skridt på vejen og absolut ikke den sidste sten, der er lagt.
Der er bl.a. også planer om at nedsætte en arbejdsgruppe.
Jeg vil blot høre, om Venstre også kan give tilsagn om, at det er en arbejdsgruppe, som også skal arbejde videre og gøre dækningen endnu bedre.
Tina Nedergaard (V), 2009-04-17:
Jeg synes også, at ministeren i sit lovforslag meget fint redegør for, hvorfor det er vanskeligt at tage mere med under Rejsegarantifondens dækningsområde.
Benny Engelbrecht (S), 2009-04-17:
Der er ingen tvivl om, at det er et vanskeligt område, vi bevæger os ind i, og derfor kan man selvfølgelig også være lidt ærgerlig over, at det ikke er gjort for længst, sådan så også Sterlings kunder havde været dækket af en udvidet rejsegaranti.
Det kan vi ikke lave om på nu.
Sket er sket, og vi kan altid diskutere, hvem der så har ansvaret for det.
Det ændrer ikke på, at der også er et behov for at gøre nogle andre ting, eventuelt tage noget andet med, og det, som jeg egentlig er lidt ude efter her, er tidsrammen i det, tidsperspektivet i det, for skal det opfattes sådan, som fru Tina Nedergaard siger, at der skal gå 2 år, før vi gør noget som helst yderligere?
Det vil jeg være meget ked af.
Jeg vil håbe, at vi meget hurtigt kan få nedsat den her arbejdsgruppe, og hvis den når frem til et resultat i løbet af kortere tid, som rent faktisk gør, at vi kan udvide dækningen, så lad os dog få gjort det.
Tina Nedergaard (V), 2009-04-17:
For os er det ikke en betingelse, om det sker en måned før eller efter.
Det er ikke afgørende, præcis hvornår vi gør det.
Så det bliver også interessant at se, hvornår EU vælger at rykke i forhold til at dække kunderne bedre ind over for eventuelle konkurstab.
Vivi Kier (KF), 2009-04-17:
Jeg sidder lige sådan og bliver en smule overrasket, og nu kom svaret så lige til allersidst som de to sidste linjer i talen.
Jeg synes jo, det har været rigtig positivt, at ministeren har inviteret os over som ordførere for at snakke om det her område, for det er ikke så sort-hvidt og enkelt, som jeg synes hr. Benny Engelbrecht prøver at fremstille det.
Så jeg vil egentlig bare spørge: Med de udfordringer og de snørklerier, som faktisk ligger i at lave en sådan rejsegarantiordning, betyder det så, at hr. Benny Engelbrecht ikke kan stemme for lovforslaget?
Benny Engelbrecht (S), 2009-04-17:
Jeg tror, jeg faktisk har formuleret det ret klart til sidst.
Altså, hvis vi kan sikre en hurtigtarbejdende arbejdsgruppe, som kan se på de her yderligere områder, som fra mange, mange sider er blevet påpeget som problematiske - både fra Rejsebureauforeningen, fra Forbrugerrådet og forskellige andre - og der ellers også er en vilje til, at den her arbejdsgruppe arbejder forholdsvis hurtigt, så vil vi selvfølgelig støtte op omkring det her.
Altså, vi får jo trods alt en dækning med, og det er vi naturligvis glade for.
Vi kunne bare godt have tænkt os, at det var så meget bedre - og ikke mindst, at det var mere gennemskueligt for den enkelte forbruger.
Vi frygter faktisk meget - og det kan vi også forstå på en del af den kritik, som bl.a. er kommet gennem pressen - at det her ikke er gennemskueligt nok.
Meta Fuglsang (SF), 2009-04-17:
Da SF's forbrugerordfører desværre ikke kunne være til stede i dag, skal jeg fortælle følgende: Vi ser positivt på, at regeringen nu kommer med et forslag om at udvide rejsegarantiordningen.
SF har tidligere stillet krav om det, som nu bliver imødekommet.
Problemet er, at den nuværende rejsegarantiordning blot dækker pakkerejser, men at den moderne forbruger ikke altid booker en pakkerejse.
Hun vælger i stedet at booke rejse, hotel og bil selv, og derfor er hun ikke dækket af rejsegarantiordningen.
Det blev især synligt den dag, hvor flyselskabet Sterling krakkede, og hvor rigtig mange danske forbrugere kom i klemme
en klemme, som vi gerne vil fjerne, hvis det samme skulle ske i fremtiden.
Lovforslaget er blot et lille skridt på vejen.
Det synes vi i SF er problematisk, da det burde være rejsebranchens ansvar at sikre forbrugerne og ikke et frivilligt redskab, som den enkelte forbruger selv skal være opmærksom på.
Derudover ved vi, at de mange forskellige forsikringsmuligheder, der dukker op, når man bestiller rejser på f.eks. nettet, virker temmelig uoverskuelige for den enkelte forbruger.
Man kan bestille en rejseforsikring, en afbestillingsforsikring, en forsikring mod konkurs m.v.
Det er svært at gennemskue og medfører ofte, at de fleste forbrugere overforsikrer sig.
Ydermere så vi i SF gerne, at indkvartering var inkluderet i forslaget.
Der er nedsat en arbejdsgruppe til at kigge nærmere på den problemstilling, og det har vi så accepteret, og vi ser frem til resultatet af det arbejde.
Med disse indvendinger kan SF støtte forslaget.
Lars Christian Lilleholt (V), 2009-04-17:
Det er sådan, at EU's stats- og regeringschefer på deres møde i december enedes om kriterier for bæredygtighed: sikkerhed for, at biobrændstofferne har en CO2-reduktion på 35 pct. i forhold til almindelig benzin og diesel.
Og det mener vi er ganske tilfredsstillende.
Vivi Kier (KF), 2009-04-17:
Det lovforslag, vi står med her, er grænseoverskridende.
Det er grænseoverskridende, fordi det jo netop handler om at sikre en bedre forbrugerbeskyttelse, når vi som borgere foretager grænseoverskridende rejser.
Dengang købte vi danskere for det meste en samlet pakkerejse, og derfor er det kun sådanne rejser, som er omfattet af forbrugerbeskyttelse i den nuværende rejsegarantiordning.
I dag har vi et helt andet rejsemønster, og derfor udvider vi nu med det her lovforslag forbrugerbeskyttelsen i forbindelse med køb af ferierejser.
Alle rejseudbydere i Danmark skal nu tilbyde kunderne en forsikring af rejsen, mens det for forbrugeren bliver frivilligt, om man vil benytte dette tilbud.
Jeg glæder mig over, at der er indsat en evaluering allerede efter 2 år, for det giver os som politikere mulighed for at kunne justere den kommende ordning, hvis der viser sig at være behov herfor.
Vi så gerne fra konservativ side, at der kom en fælleseuropæisk rejsegarantiordning, men mens vi må vente på det, er det her lovforslag en rigtig god begyndelse, og fra konservativ side kan vi tilslutte os det.
Per Clausen (EL), 2009-04-17:
Det er bare en enkelt ting, som jeg bemærkede at hr. Lars Christian Lilleholt sagde.
Det var, at EU's bæredygtighedsregler sikrede, at det var miljømæssigt og socialt bæredygtigt.
Jeg vil gerne have at vide, hvor hr. Lars Christian Lilleholt har fra, at EU's bæredygtighedsregler på det her område skulle sikre det socialt bæredygtige.
Det er i hvert fald helt nyt for mig.
Og kan hr. Lars Christian Lilleholt ikke bekræfte, at de producenter, der allerede er i gang, jo kan fortsætte 4 år frem i tiden, uanset hvilken grad af bæredygtighed deres produkter har nu?
Jeg forstår hr. Lars Christian Lilleholts svar sådan, at han indrømmer, at det med det socialt bæredygtige var noget, vi fra dansk side gerne ville have haft, men som ikke kom med.
Jeg vil så bare spørge hr. Lars Christian Lilleholt, om han ikke er enig med mig i, at der jo er tale om et meget lidt ambitiøst mål.
For man har i virkeligheden valgt et mål, som stort set alle kendte produkter kan leve op til.
Lars Christian Lilleholt (V), 2009-04-17:
Det er meget ambitiøst med 35 pct., og der vil ske en forøgelse.
I 2017 kommer vi op på et krav om 50 pct.s reduktion af CO2 i biobrændstofferne.
Så vi er godt på vej, og det her er en god start.
Fra Venstres side vil vi gerne fremme de bæredygtige biobrændstoffer, og derfor ligger det også i lovforslaget her, at vi netop giver andengenerationsbiobrændstoffer en fortrinsret i forhold til førstegenerationsbiobrændstoffer.
Det mener jeg bærer meget klart i retning af det, som spørgeren her spørger til.
Margrethe Vestager (RV), 2009-04-17:
Jeg tror, vi deler målsætningen, og jeg skal bare spørge Venstres ordfører, om Venstre er optaget af, om vi kan undgå import af biodiesel, som er baseret på palmeolie.
Der har været en diskussion om EU’s bæredygtighedskrav, bl.a. fordi de i sin tid blev ændret i sidste øjeblik, og som det lige er nævnt af en anden ordfører, indgår socialkriterier heller ikke for nogen af de mennesker, som arbejder med biobrændstoffer på nogen af de produktionssteder, der er rundtomkring i verden.
Jeg vil bare spørge til Venstres interesse for her i behandlingsfasen af lovforslaget at få afdækket helt præcist, hvad det er for en type biobrændstof, vi kommer til at bruge.
Lars Christian Lilleholt (V), 2009-04-17:
Nu kommer biobrændstofferne endelig, og det er vi i Venstre rigtig godt tilfredse med.
Vi havde gerne set, at de var kommet noget hurtigere, end de gør, men de kommer, og det er det afgørende.
Det er vi rigtig glade for.
Biobrændstoffer har mange positive elementer i sig.
De bidrager til at løse klimaudfordringen.
De bidrager til at reducere transportsektorens miljøbelastning.
Og de gør os mindre afhængige af energiforsyninger og ikke mindst olieforsyninger fra politisk ustabile områder, ikke mindst i Mellemøsten.
Samtidig bidrager biobrændstofferne også til at give danske producenter af biobrændstoffer et dansk hjemmemarked.
Det er også rigtig positivt.
For Venstre er det helt afgørende, at biobrændstofferne er energimæssigt, økonomisk og socialt bæredygtige, og det har vi også sikkerhed for med EU's certificering af biobrændstofferne.
Vi er også meget tilfredse med, at vi giver andengenerationsbiobrændstoffer en fortrinsstilling.
Det følger fint op på, at regeringen har bevilget 200 mio. kr. til forskning og udvikling af andengenerationsbiobrændstoffer.
Der er også en række udfordringer forbundet med at introducere biobrændstofferne i Danmark.
Der skal foretages ganske massive investeringer både centralt og ude på de enkelte tankanlæg.
Det betyder en vis forskydelse i forhold til indførelsen af biobrændstofferne, således at vi kan være klar med biobenzin i midten af 2010, men vi må vente på biodiesel til 2011, således at vi først fra 2012 er fuldt implementeret med biobrændstoffer i Danmark.
Lovforslaget her går i den rigtige retning, og vi lever op til kravene fra EU.
Vi er også godt på vej i forhold til målsætningen om, at 10 pct. af transportsektorens energiforbrug senest i 2020 skal være baseret på vedvarende energi.
Venstre støtter lovforslaget.
Morten Østergaard (RV), 2009-04-17:
Da vores forbrugerordfører, fru Bente Dahl, ikke kan være til stede i dag på grund af aktivitet i Nordisk Råd, skal jeg oplæse hendes ordførertale til L 180.
Da Island sidste år blev hårdt ramt af finanskrisen, kunne det mærkes langt, langt ud over Islands grænser.
Vi lever i den globaliserede verden på godt og altså også på ondt somme tider.
Vore finanssektorer er viklet ind i hinanden, og i gode tider genererer det penge, i onde tider det modsatte.
Rejsebranchen i Danmark blev pludseligt og temmelig voldsomt udsat, da Sterling gik ned over en nat; sådan føltes det for forbrugerne, der havde bestilt og betalt en rejse med det flyselskab.
Forbrugerne køber i stigende omfang rejser på nettet, en billig flyrejse ét sted, et billigt hotel et andet sted og leje af bil et helt tredje sted osv.
Formålet med L 180 er at udvide forbrugerbeskyttelsen i forbindelse med køb af ferierejser.
Siden 1979 har pakkerejser været konkursdækket af Rejsegarantifonden.
Rejsesektoren har gennemgået store ændringer siden 1979.
L 180 er en sympatisk opdatering af det behov for rejsedækning, der er i dagens Danmark.
Det bliver frivilligt, om kunderne mod betaling af et bidrag tilvælger dækningen; rejsegarantiordningen udvides således til at dække flytransport og billeje i udlandet.
Det vil koste 20 kr. at tilmelde sig forsikringen, og det synes at være en overkommelig pris for at blive forsikret mod flykrak over en nat og at se sine feriepenge blive slugt af et fallitbo.
Det Radikale Venstre er positive over for L 180.
Frank Aaen (EL), 2009-04-17:
Vi anser også det her lovforslag for at være et fremskridt og vil stemme for det, når det kommer til tredje behandling.
Men vi mener også, at det kunne være bedre, og der er vi helt på linje med det, som Socialdemokratiet og SF har sagt, at der er en lang række ting, der burde være med, men som ikke er med i lovforslaget.
Jeg vil også sige, at jeg synes, at Forbrugerrådet har leveret et ganske udmærket høringsbidrag, hvor de har nævnt nogle af de ting, som de syntes skulle med, f.eks. at det skulle gælde alle rejser, både erhvervsrejser og private rejser, at det skulle gælde alle flyafgange fra Danmark - jeg synes, det er indlysende, at det burde være sådan - at bus-, tog- og færgebilletter over en vis pris også skulle være omfattet af garantien, og at alle de ydelser, der knytter sig til rejsen, også skulle være omfattet.
Hvis der kan laves et udvalgsarbejde, som ligesom prøver at forbedre loven, vil vi se positivt på det, og vi ser frem til det.
Og kan nogle andre af de elementer, der er fremhævet, af ting, der ikke er dækket, men som bør dækkes, også forbedres i det udvalgsarbejde, vi skal have nu, er vi positive over for det.
Men vi vil ende med at stemme for lovforslaget, for det er trods alt et fremskridt i forhold til den eksisterende lov.
Frank Aaen (EL), 2009-04-17:
Jeg er glad for, at vi enige om, at det er et problem.
Det vidste jeg også godt, det har jeg hørt.
Det er jo ikke alene et problem for forbrugerne, som kan komme galt af sted uden at vide det, det er jo også konkurrenceforvridende i forhold til de selskaber, der er baseret i Danmark.
Man kan jo simpelt hen ikke få mennesker sendt af sted med et fly, uden at der står en fra det pågældende flyselskab eller en, der repræsenterer det pågældende flyselskab.
Jeg synes i hvert fald, at det er en meget vigtig problemstilling at få løst, også i denne omgang, selv om vi ikke får alle de andre ting med.
Lene Espersen (KF), 2009-04-17:
Jeg vil sige til hr. Frank Aaen, at jeg ikke kan svare på spørgsmålet om, hvorvidt man kan lave om på reglerne, således at man sikrer, at der altid er et fast etableringssted, men jeg tror med den post i erindring, jeg havde tidligere, før jeg blev økonomi- og erhvervsminister, at det er ganske vanskeligt med de EU-regler, der findes på området, at lave regler om, at man skal være fysisk etableret i et andet EU-land.
Det er således tilstrækkeligt, at man bare har en hjemmeside, hvor der kan købes nogle elektroniske flybilletter, og så kan der være en handler i en lufthavn, der tager sig af bagagen.
Det er jo det, der er den store udfordring.
I og med at det her er noget, som i den grad er forbrugerbeskyttende, og med alle de negative reaktioner, der har været på Sterlings konkurs, tror jeg faktisk, det bliver en positiv konkurrenceparameter, at man kan få den konkursdækning.
Jeg tror, det er noget, mange danskere vil overveje meget kraftigt, før de går ud og køber deres flyrejser, og at de 20 kr. - for det er ikke noget astronomisk beløb - er noget, de gerne vil erlægge for at have en sikkerhed for, at de får pengene igen, hvis flyselskabet går konkurs.
Men som sagt er det selvfølgelig noget, vi er villige til at svare på under udvalgsbehandlingen.
Vi har drøftet det ret indgående i kredsen af partier inden fremsættelsen af lovforslaget, men derfor vil vi selvfølgelig også gerne svare på det skriftligt.
Frank Aaen (EL), 2009-04-17:
Først til det med Forbrugerrådet: Det var nu mest omfanget af rejser, der dækkes, der optog mig i deres henvendelse, som jeg mener at man bør imødekomme.
Det, jeg tog ordet for, er i virkeligheden noget andet, og det er nemlig det med, at vi ikke kan få udenlandske flyselskaber omfattet.
Det synes jeg er et kæmpestort problem.
Jeg kan ikke helt forstå, at det ikke skulle kunne lade sig gøre, for der er jo ikke noget flyselskab, der flyver fra Danmark, som ikke har en repræsentation i Danmark.
Enten har de deres egen, eller de har lejet sig ind hos nogle.
Jeg vil mene, at man i en lov bør kunne skrive, at alle flyselskaber, der flyver fra Danmark, og som har repræsentation i Danmark, og det har de jo alle sammen, er omfattet af loven.
Det er i hvert fald et spørgsmål, jeg gerne vil stille.